
ZUMAIA ERE ESNATU 
Euskarak bizirik irauteko lurgune euskaldunak duen  garrantziaz ohartuta, UEMA sortu eta mankomunitatearen ibilbideari ekin zioten duela 35 urte. Harrezkero, urtez urte egindako lanaren ondotik, gaur egun adostasun handia dago arnasguneek  indarberritze prozesuan duten garrantziaren inguruan.  
Kezkatzekoak dira, ordea, euskara indartsuen dagoen lurgunean antzematen diren  joerak. Ez da oraingo kontua udalerririk euskaldunenetan adierazle soziolinguistiko  nagusiak atzeraka hasi izana, eta gune horietako  hiztunen tipologia ere asko aldatu da, gainera. Azken batean, nazioarteko joera orokorrekin  bat, bizi eredua berriek, bilakaera demografikoak eta globalizazioaren  ondorio zuzenek arnasguneak desagertzeko bidean jarri dituzte. Argi erakutsi du  Siadecok egindako proiekzio demolinguistikoak: ezer aldatzen ez badugu, euskarak bizi duen geldialdia galera  fasean sartuko litzateke. 
Horri aurre egiteko nahiak bultzatu zuen UEMA otsailean Lurralde Estrategia Euskararentzat proposamena aurkeztera, eremu euskaldunena gure hizkuntzarentzat giltzarria delako eta, 121 udalerri euskaldun biltzen dituen erakunde publikoa den heinean, UEMAk ardura berezia duelako. Proposamen horrek hizkuntza politikaren norabidea aldatzea eskatzen du, eta, bide horretan, adostasunak bilatzeko lanean ari da UEMA orain.  
Horrekin batera, Esnatu dinamika abiatu zuen UEMAk apirilean, gizartea bera ere badelako nor geldialdi horri aurre egin, eta euskararen biziberritzea indartzeko. Abiapuntu gisa,  Euskal Herriko nazio mailako 18 eragilek atzerakada hori gelditzeko konpromisoak  hartu zituzten. Ordutik, udalerriz udalerri herrietako eragileak ere dinamika  horretara gehitzeko lanean ari da UEMA. Udal gisa, guri ere badagokigu gure eredugarritasuna ikusaraztea, eta bide horretan geure alea jartzea. 
Zumaia udalerri euskalduna da, eta arnasgunetzeko bidean urrats sendoak egitea da gure helburua. Horretarako, Udalaren ardurak eta eskumenak aintzat hartuta, konpromiso hauek hartzen ditugu: 
- Erabilera plana eta harekin batera onartutako hizkuntza irizpideak bete eta betearaztea. 
- Kontratazio publiko guztietan hizkuntza baldintzak txertatu eta horien  jarraipena egitea.
- Proiektu handiak, plan estrategikoak eta ordenantzak onartu aurretik haien eragin linguistikoa ebaluatzea.  
- Euskararen plan estrategikoa bideratzea Zumaian euskal hiztunak aktibatzeko eta euskararen komunitatea sendotzeko. 
- Doako euskalduntzerako bidean dirulaguntzak ematea. 
- Haur eta gaztetxoen aisialdiko jarduerak euskara hutsean programatzea. 
- Etorri berriak euskarara gerturatzeko egitasmoak landu eta horretarako bitartekoak jartzea.

